Akteur Louis van Niekerk sterfLouis van Niekerk. (Foto: Facebook / NvR Management) Die akteur Louis van Niekerk is Dinsdagaand in die ouderdom van 87 oorlede. Van Niekerk was ŉ verhoog-, televisie- en rolprentakteur asook ŉ teaterreggisseur. Hy was onder meer bekend vir sy rol as oom Festus in die gewilde kykNET-sepie Getroud met rugby. Van Niekerk het al op die ouderdom van 12 begin toneelspeel. Van sy bekende verhoogrolle sluit in dié van Dogoman in PG du Plessis se Nag van Legio, Mattewis in Mikro se Mattewis en Meraai en Giel in Du Plessis se Siener in die suburbs. In 1975 het die titelrol vertolk in Francois Swart se Afrikaanse produksie van Othello, saam met Sandra Prinsloo en Marius Weyers. Sy afsterwe is reeds deur verskeie instansies en bekendes in die vermaakbedryf betreur. “Ons kultuur en kunste is armer. ŉ Groot boom het geval vandag,” het die onderneming NvR Management Dinsdagaand op Facebook gesê. Die oorsaak van Van Niekerk se dood is nie in dié stadium bekend nie.